
Gobierno kier core drecha pura pura 


Caso di Paul Croes 

Gobierno actual no a otorga 
St. Regis tereno pa traha hotel 

DIABIERNA ultimo Hof a trata e caso di apelacion di 
ex-Minister Paul Croes caminda un biaha mas ta lanta duda 
formal den e forma di procede di Ministerio Publico contra 
di e ciudadano aki, caminda a bolbe constata cu a abusa 
psicologicamente di e persona aki. 


AWEMainta ta mustra cu dado momento por a sinti un biento 
alentador den sala di Corte ya cu pa prome bes den casi 
shete aña di persecucion politico, e sistema hudicial a trata 
Paul Croes manera cu esaki tin cu tuma luga, despues cu 
na varios ocasion durante di e proceso, a keda confirma e 
abuso di poder implica di principalmente Ministerio Publico. 


E tres Huesnan a permiti Paul splica un tiki di tur loke el a 
pasa den e proceso na cual el a wordo someti, caminda na 
varios ocasion e medio aki a yega di mustra cu tin abuso di 
poder cu no ta normal pero tambe semper a haya e impre- 
sion cu ningun instancia di e proceso hudicial aki, tabatin un 
solo sector di e cadena aki, cu realmente tabata honesto cu 
e acusado Paul Croes. 


Den e caso di “ontneming” aki mes cual Paul a apela e deci- 
sion pa kita 183 mil florin for di e politico, tin cosnan raro a 
tuma luga, caminda entre otro no a permiti e persona di por 
defende su mes cu e documentonan cu e tin relaciona pa 
loke tabata su entrada cu e tabatin, como si fuera e acusado 
no tin mag di aclaria su caso te cu diabierna ultimo. 


Por a sinti un biento fresco den sala di Corte diabierna 
ultimo ora c’un di e Huesnan a pidi Paul splica su experi- 
encia durante di su detencion, di su permanencia den KIA y 
aki algo hopi tristo a bin dilanti, caminda e sistema, princi- 
palmente Ministerio Publico, a abusa di su poder pa trata di 
doblega e acusado hincando su persona den un isolacion 
di 86 dia largo. 


Un periodo cruel, ora cu scucha Paul splica e Huesnan di tur 
loke el a pasa aden durante di su detencion di 86 dia largo 
den isolacion, caminda e no tabatin contacto cu NINGUN 
hende, e no por a lesa ningun buki y hasta Bijbel el a wordo 
nenga di tin den su poder pa distrae su mes. 


METODO 
Ta un metodo cu por cualifica como algo cu a yega di tuma 
luga contra di e criminalnan grandi den otro paisnan pero 
algo cu aki na Aruba nunca a sosode pero caminda Ministerio 
Publico a haci su mes culpabel na maltrata Paul Croes psico- 
logicamente den un forma sin precedente. 
AWEMainta tn cu agrega aki tambe cu despues cu el a 


wordo encarcela, no a permiti Paul di tin contacto fisico cu 
su señora y su yiunan, caminda durante di nan bishita na 
KIA, mester a sinta tras di un glas of plastic sin cu nan por 
a brasa otro. 


Un trato cu tabata vigente durante di e pandemia di COVID 
pero gobierno casi un aña prome caba a anuncia cu tur 
medida tuma durante di pandemia, a keda cancela oficial- 
mente pero no pa Paul Croes den KIA. 


Diabierna Hues a pidi Paul splica un tiki di tur loke el a biba y 
ta bibando den KIA y aki el a divulga e trato cu el a ricibi riba 
orden di Ministerio Publico, cu e mester a keda isola durante 
di e investigacion mientras cu segun e leynan di Nacionnan 
Uni, un persona deteni por keda SOLAMENTE 15 dia den 
isolacion pero su persona a pasa casi 90 dia su so, aleha di 
tur cos, aleha di henter mundo cual ta un violacion serio pa 
su derechonan como ser humano. 


Awo un biaha mas cu Paul ta yegando e final di e periodo cu 
e tin cu sinta den prizon, ta sali na cla cu Ministerio Publico 
a hiba un proceso contra di su persona caminda hopi abuso 
a wordo cometi y caminda por haya e impresion cu cueste 
loke cueste e mester a bay cera. 


Na varios ocasion e medio aki a cuestiona e forma di procede 
di autoridad hudicial y awo hasta durante di su permanencia 
den KIA, e ta wordo confronta cu situacion cu ta inhumano 
y ta di spera cu Hof pone un fin n'e persecucion aki di parti 
di Ministerio Publico, cu awo ta exigi p'e paga 183 mil florin 
mester cu nan tin su persona tras di tralie den KIA. 


Hof a cera tratamento di e caso di apelacion aki y lo dicta 
su decision dia 2 di mei venidero y ta di spera cu den e caso 
aki Paul haya un husticia cu e no a haya ultimo shete aña!! 


Caso di Paul Croes 


Practicamente el a wordo ‘maltrata’ psicologicamente pa 86 dia 

CAMINDA cu a wordo drecha algun aña pasa, ya ta na 
werki, manera cos ta mustra cu Gobierno ta colga na un 
hilo, ta mira un situacion cu diripiente gobierno a bira 
Sinterklaas, lider di fraccion di partido MAS, drs. Marisol 
Tromp a declara. 


E ta sigui splica cu no ta un secreto cu gobierno su placa 
pa caretera, a keda baha esaki den transcurso di varios 
aña caminda cu masha poco cen tabata resta pa inverti pa 
drecha nos camindanan, mientras cu pueblo (ABO, pagado 
di belasting) ta paga tambe pa drecha nos camindanan aki 
na Aruba. 


Naturalmente, ya cu falta menos cu un aña pa tempo di elec- 
cion, pero manera cos ta mustra cu gobierno ta colga na un 
hilo, nos ta mira un situacion cu diripiente cu gobierno a bira 
Sinterklaas. 


Por bisa cua caretera kier pa wordo drecha, manda bisa nan, 
bisa esaki, duna opinion y por mira tambe cu e ministernan 
a priminti cu miyones lo bay aworaki pa drecha e careter- 
anan rond di Aruba. E realidad ta cu no tin un maneho struc- 
tural cu tanto placa fiho pa aña ta bay pa caretera. 


Hopi aña pasa, tempo cu Tromp tabata minister di infra- 
structura, a percura pa lanta un fondo pa caretera. 


Institui un fondo pa caretera ta nifica ta pa pone placa 
specificamente pa drecha nos camindanan rond di Aruba, 
asfalta e camindanan di santo, drecha e areanan cu ta peli- 
groso. 
Naturalmente percura pa den tur bario tin un caminda bon 
pa nos autonan por core safe riba dje, p'asina tambe evita 
accidente of percura pa tin trafico suficiente. 


Loke tabatin tambe ta, cu por a conta cu tur aña tabatin 
miyones di florin poni pa drecha e careteranan di un forma 
structural. Aworaki diripiente faltando poco pa eleccion, por 
mira gobierno cu tin placa pa drecha caretera. Pero esaki ta 
ad hoc. Ad hoc kiermen cu awe si, mañan no, kisas otro dia, 
podise, kisas no ta sigui. 


Esey ta nifica cu no tin placa p'e riba presupuesto, e no ta 
bay door. Loke mester pasa ta cu gobierno mester percura 
pa den un forma structural tur aña e por sigura e ciudada- 
nonan cu su placa, e pagado di belasting, lo bay cu un gran 
parti p'e red di infrastructura. Pa bo pais, pa bo economia 
esaki ta importante. 


P'e economia di Aruba, particularmente, pasobra e lo percura 
tambe pa tin trabao, pa tur esunnan cu ta traha den e area 
aki y por gana nan pan di cada dia, drechando y yudando pa 
loke ta nos careteranan aki na Aruba. 


E ta nifica inverti den bo propio economia si scoge e compa- 
nianan den bo pais pa haci e trabao aki. Y e companianan cu 
por confia riba nan y naturalmente cu e departamentonan 
necesario pa percura pa tin un trabao bon haci. 


Pasobra kico nos por mira aworaki, ta caminda cu a drecha 
algun aña pasa, ya ta na werki. Nos ta mira un maneho di 
gobierno cu ora tin bishita importante di exterior, e ora si ta 
bay wak cua ruta nan ta core y e ora ta drecha nan un siman 
prome cu yegada di e hendenan. 


Esaki ta yama ad hoc, no ta planea, e ta sosode pasobra tin 
un bishita of tin algo cu ta bay sosode cu ta importante riba 
e ruta ey. P'esey e ta wordo drecha e momento ey. 


Si gobierno percura pa cada aña tin placa suficiente y natu- 
ralmente placa di pagado di belasting, por ehempel si ta 
paga number di auto, asunto relata cu nos autonan, percura 
p'e fondo aki ta dirigi pa drecha caminda. 


Si no kier haci esey como gobierno, percura pa tin un fondo 
special pa nos careteranan. 


Awo mira cuanto keho tin di nos turistanan tambe, cu ta pasa 
den pata pata di buraco pa no papia mes di riolering. Luga 
cu esaki ta na werki y kibra y bieu. Claro cu ta un trabao cu 
ta tuma varios aña. 


Pero si a percura como gobierno pa pone fondo structural 
p'e, aworaki practicamente di tanto aña pasa pa awo, nos 
por tabatin Aruba mucho mas den bon condicion pa loke ta 
nos careteranan. 


Parlamentario di MAS drs Marisol Tromp 


Aruba su cayanan ta na werki: Awo cu Gobierno ta colga 
na un hilo ta core drecha algun caminda prome cu eleccion 

E ‘Investment Summit’ organisa pa gobierno di Aruba y 
Minister Geoffrey Wever na Hulanda, a haya hopi atencion 
y caminda tin aspecto sumamente interesante a bin dilanti 
pero cu na mes momento a laga hopi pregunta tambe atras. 


Ta un echo cu Minister Wever ta riba un mision pa drecha un 
conexion cu su propio gobierno a kibra e ultimo añanan, na 
momento cu tanto e prome Gabinete Wever-Croes I como 
esun cu e ta forma parti di dje awo, esta gabinete Wever 
Croes II, tabata determina na boicotia tur proyecto cu tabata 
di Gabinete Mike Eman I y II. 


E proyectonan cu a pone un fundeshi y cu awe mester a 
duna dividendo na loke e propio Minister Wever ta papiando 
di dje y ta trata di haya atrobe, esta confiansa di e inver- 
sionistanan pa haci negoshi cu Aruba. 
Lider di partido RAIZ y colega Minister di Geoffrey, esta 
Ursell Arends, den pasado a papia cu mester evita loke ta 
conoci como “kapitaal vernieteging” y den e caso aki di e 
trip di Minister Wever, ta bata boycott di e proyectonan cu 
por a produci mucho mas pa Aruba for di 2018 bin ariba. 
Aki entre otro por mustra riba por ehempel e instituto mundi- 
almente conoci cu ta TNO cu ta hopi conoci henter Europa y 
rond mundo, cu tabata haci research development y cant- 
idad di otro desaroyonan y cu tabata traha cu compania y 
institucionnan mundialmente conoci. 


Practicamente nan a wordo cori pa e prome gabinete Wever 


Croes I, forma pa MEP-POR-RED y awo cu pone atencion 
na loke Minister Wever a bay haci, ta mesun rumbo aki cu a 
wordo stagna pa capricho politico ultimo 7 aña. 
Na Aruba a logra di trece e “Scheepvaartschool Rotterdam’ 
cu tabata dispuesto pa educa y prepara profesionalnan na 
Aruba y tur di regio pa asina nan por a asisti aki na Aruba y 
tambe den paisnan grandi manera Brasil y Colombia, cu ta 
algun di e paisnan cu tambe a busca cooperacion cu esunnan 
encarga cu maneho di waf di Rotterdam, un di esunnan mas 
grandi na mundo. 


Esaki tambe Gabinete Wever-Croes I a core for di Aruba y 
awe Minister Geoffrey ta buscando pa lanta interes atrobe 
den e direccion aki y tambe tin cu mustra e forma con a 
core cu Rietveld Academie cu ta un di e institutonan mas 
grandi y famoso na Europa y cu tabatin posibilidad pa via 
di e academia aki na Aruba, atende e studiantenan for di 
region di Caribe y Sur America. 


Tin cuater hoben cu a cuminsa atende Rietveld Academia 
na Aruba y kendenan a bay Hulanda y a logra di gradua 
mustrando e importancia di e academia aki tambe pa nos 
hobennan y otronan den region. 


Otro proyecto cu a wordo bandona den forma bergonsoso 
tabata e acuerdo cu e compania Phillips di Hulanda caminda 
a inicia pa cambia tur iluminacion di e edificionan di gobi- 
erno cu ‘led light’ aliviando asina e gasto grandi di coriente. 


E proyecto aki mester a bira un tipo di model ‘franchise’ 
y el a bira asina conoci cu den un di su prome biahenan 
pa Glasgow pa atende un conferencia di energia, Minister 
Geoffrey Wever a keda sorprendi cuanto di participantenan 
a haci pregunta si Mike Eman tambe lo atende e conferencia 
aki, mirando su visionnan di su gobierno pa loke ta energia 
moderno. 


Aki ta bon pa mustra cu gabinete Wever-Croes I y II tambe 
a ‘desmantela’ e proyecto aki pero for di 2017 bin ariba, 
ningun dos gobierno di MEP no a logra di produci ni un kilo- 
watt uur di energia renobabel aki na Aruba mustrando su 
incapacidad pa percura pa adelanto di e pais aki y di su 
pueblo. 


Awo Minister Wever kisas pa su inocencia ta luchando pa 
busca oportunidadnan cu su gobierno a benta afo den 
pasado. 


A N U N C I O 


SETAR ta informa cu tur su oficinanan y 
teleshopnan ta cera: 


Diabierna 29 di maart 2024 
Diasabra 30 di maart 2024 
Dialuna 1 di april 2024 


E Kiosk na Airport y e Contact Center ta 
keda duna servicio orario normal. Pa 
cualkier pregunta por yama 114 of 
WhatsApp na 597-9999. 


Minister Geoffrey Wever drechando 
loke su propio gobierno a kibra 

DIABIERNA anochi, radar a detecta movecion di un boto 
sospechoso den direccion di Aruba. A pidi e avion DASH di 
Wardacosta pa asisti pa verifica e contacto. 


Den ora di marduga di diasabra, 2 Metal Shark a sali p'asina 
topa cu un boto tipo 'Yola' cu un total di 9 persona indoc- 
umenta cu nacionalidad Venezolano, abordo. Prome cu e 
unidadnan a yega, e personanan riba e boto a logra di benta 
varios bulto den awa. Pero e unidadnan di Wardacosta, cu 
asistencia di e helicopter, a recupera nan. Ta trata di mas of 
menos 850 kilo di cocaina y marihuana, cu a wordo confisca. 
E personanan y e narcoticonan a wordo entrega na personal 
di Cuerpo Policial di Aruba. A sigui cu e proceso di investiga- 
cion y a destrui tur droga. 


Radar ta detecta boto sospechoso cu droga 


Wardacosta ta confisca 850 kilo di narcotica 


UN grupo di 16 persona a participa den e curso “Mastering 
the Art of Self Hypnosis” presenta pa Aruba Hypnosis Center 
NV. Ora cu menciona hipnosis hopi biaha tin pensamento 
eroneo di kico hipnosis ta y durante di e curso e participan- 
tenan a compronde cu hipnosis ta un estado natural cu tur 
hende por siña y cu ta yuda haci cambio positivo den bo 
bida. 


Esunnan cu a participa na e curso a reacciona sumamente 
positivo. Un di e participantenan tabata Jacco Vroegop a 
comenta “El a yuda mi sinti mi calma y relaha.” 
E cursistanan a siña entre otro kico ta hipnosis, con hipnosis 
ta sinti, kico ta e diferencia entre hipnosis y self-hipnosis, 
con pa uza palabra corectamente, con pa comunica y influ- 
encia bo yiunan positivamente, kico ta berdad di e storianan 
cu ta bay rond tocante di hipnosis, con pa haci self-hypnosis, 
con self-hypnosis por yuda bo haci cambio postivo den bo 
bida, con pa controla stress y mucho mas. 
Un di e participantenan, Gail Henriquez a comenta cu loke el 
a gusta mas di e curso ta e pasonan pa tuma pa ta exitoso, e 
manera cu el a wordo splica y e ehempelnan. E ta sinti cu un 


poco practica lo sigur yud'e den hopi cos den bida. 


Hipnotismo probablemente ta mes bieu cu humanidad. E 
storianan bieu y pensamento eroneo di hipnotismo a wordo 
reemplasa pa aplicacion cientifico proba. Awendia hipno- 
tismo ta wordo uza den diferente ramo incluyendo: medicina, 
odontologia, husticia, deporte profesional y educacion. 


E curso di dos anochi a wordo presenta pa Eddy Oduber, 
director di Aruba Hypnosis Center, cu desde 2006 ta prac- 
tica hipnotherapia na Aruba. Eddy ta un Instructor certifica 
p'e organisacionnan di hipnosis mas grandi y mas presti- 
gioso na mundo. 


E curso di Self-Hypnosis ta wordo presenta diferente biaha 
pa aña y ta parti di e meta di Aruba Hypnosis Center pa 
kita e mistisimo y pensamento eroneo tocante di hipnosis. 
Tambe pa permiti tur hende compronde y realisa cu e uzo 
corecto di hipnosis por ta un herment cu por haci cambio 
masha grandi y positivo den bo bida. Particularmente e por 
yuda baha peso, stop di huma, controla stress y cambia 
habitonan cu ta limita nos. 


Grupo ta siña hipnotisa nan mes 

ARUBA ta enfrentando e consecuencianan di decision 
politico iracional riba tereno di maneho di desperdicio y 
infrastructura. E decision pa cera landfill a causa un aumento 
di dump ilegal, loke ta duna e isla un apariencia di negli- 
gencia y deterioro. E escogencia aki, principalmente motiva 
pa motibo politico, no a aporta n'e bienestar di e isla. 


E falta di un maneho efectivo di desperdicio 
tambe a influencia e turismo, un fuente crucial 
di entrada pa Aruba. E turista ta confronta cu e 
bista tristo di sushi na banda di caminda, loke 
ta afecta nan experiencia riba e isla. Esaki ta un 
desaroyo decepcionante cu por a wordo evita. 


Ademas, 
Aruba 
ta 
enfrentando 
prob- 
lema 
relaciona 
cu 
e 
sistema 
di 
RWZI 
(Rioolwaterzuiveringsinstallatie). 
A 
presenta 
hopi keho tocante e mal funcionamento di e 
sistema aki, cual a resulta den contaminacion di 
medio ambiente y un riesgo potencial pa salud di 
e poblacion. 


Ta claro cu mester tuma accion pa atende e 
problemanan aki y restaura e imagen di Aruba. 
Tanto e poblacion local como e turistanan cu ta 
bishita e isla merece un ambiente mas limpi y 
miho manteni. 


Ta importante pa gobierno scucha e necesi- 
dadnan di e pueblo y tuma accion cu determina- 


cion pa resolve e problemanan aki. 
Aunke por tin motibo politico pa tuma medida, nan no mester 
ta a costo di e bienestar di e sociedad y preservacion di e 
medio ambiente. Ta tempo pa un cambio y un enfoke riba 
solucion sostenibel cu ta sigura e futuro di Aruba, indepen- 
dientemente di e agendanan politico. 


Maneho di desperdicio y Infrastructura 


E consecuencianan di decision politico iracional 

AYERA diadomingo un biaha mas holo malo a afecta e 
barionan di Mahuma, Parkietenbos, Buena Vista, Simeon 
Antonio y Bucutiweg. Hasta te na Aeropuerto y Hotel Hyatt 
Place e holo malo cu ta bin di e dump di Parkietenbos, di 
Barcadera y di Ser’i Teishi a yega. Recientemente Stichting 
Parkietenbos y varios ciudadano di e barionan, entre nan 
varios adulto mayor a duna testimonio na esnan di Oficina di 
Maneho di Crisis tocante di e sufrimento cu e habitantenan 
ta pasando aden. 


A wordo splica na tur e miembronan di e Oficina di Crisis y e 
expertonan y hefenan di departamento presente cu e rosea 
di e habitantenan di e barionan a wordo comprometi y esaki 
ta un violacion di derechonan humano segun World Health 
Organisation. E habitantenan a perde e derecho di hala rosea 
di aire limpi pa motibo cu for di diferente direccion tur dia, 
aire cu holo malo ta drenta e barionan. Mainta trempan cu 
e biento di pariba e holor di e desperdicio dera bao di tera 
na Ser’i Teishi ta yega den e barionan, esaki ta duna e habi- 
tantenan, stress, dolor di cabes, alergia y molester di wowo. 


No ta tur dia e aire ta hole mesun fuerte, sinembargo e 
gasnan di desperdicio cu ta putri bao di suelo, varios di nan 
no ta hole pero si por ta toxico. Ayera diadomingo, un biaha 
mas biento a cay y despues a bira, treciendo e holo malo 
di e dump di Parkietenbos den cas di e habitantenan. Pues 


na sea cual sea e direccion di biento, e habitanan ta wordo 
molestia cu aire contamina. 


Awo bisiñanan a descubri tambe con serio y grandi e contam- 
inacion di lama y e tera di lagoen di Bucuti ta. Tin muchanan 
cu a bay cana canto di lagoen y a trapa den santo cu enbes 
di blanco of bruin a bira preto y azeta a sali. Expertonan 
local a informa Stichting Parkietenbos cu e lagoen mester 
wordo sanea sino e ta sigui contamina e areanan mas pabao 
di nos costa y lama. 
Mester contene e contaminacion por medio di sanea e causa 
y esey ta e dump di Parkietenbos mes. Stichting Parkietenbos 
a urgi gobierno pa ataka e desastre ambiental aki cu un 
plan total, un instancia cu reputacion y experticio, prefer- 
ibel di Hulanda of Merca, lo mester haci un estudio profundo 
y rapido pa detene e contaminacion den e lagoen, sanea e 
dump di Parkietenbos y para e deramento di desperdicio cu 
ta tumando lugar na Ser’i Teishi. 


Gobierno y Parlamento mester concentra na aloca e 
fondonan necesario urgentemente pa remedia e situacion 
actual y pa traha riba un solucion total y duradero, sin cu un 
pueblo tin cu bira victima di practicanan di dera desperdicio 
cu no ta sostenibel ni saludabel. E habitantenan kier hala 
rosea di aire limpi atrobe, manera tabata antes y pa sanea 
nan lagoen cu semper nan a landa y pisca. 


Bin bishita nos y probecha! 


Paña di bon calidad na bon prijs. 


Adres: Avenida Milio J. Croes 47 local 3 
Telefon: 5646733 – 5653466 
E-mail: info@carlymar.com 


Stichting Parkietenbos na Gobierno y Parlamento 


“Nos Habitantenan a duna testimonio: 
awo mester di desicion y accion.” 

DURANTE e Innovation Summit 2024 diaranson ultimo 
riba e tema "EVOLUCION", Prome Minister Evelyn Wever- 
Croes den su discurso di apertura, a duna un resumen di 
e-Government, cu ta un proyecto ambisioso di Gobierno di 
Aruba desde principio di gobernacion. Mundo ta den un era 
di avanse technologo cu ta bayendo hopi lihe y Aruba no ta 
keda simplemente un observador den esaki. Aruba a tuma 
pasonan sigificante pa modernisa nos servicionan publico, 
haciendo nan mas accesibel, eficiente, y transparente. E 
iniciativa aki ta evidencia di e compromiso di Gobierno di 
Aruba pa uza tecnologia pa mehoramento di 
nos comunidad, asegurando cu nos ta ekipa pa 
enfrenta e retonan di siglo 21 nos dilanti. 


Prome Minister a expresa cu e esfuersonan di 
Gobierno di Aruba a ser reconoci y sosteni pa 
Union Europeo, for di unda Aruba a ricibi fondonan 
substancial pa sostene nos esfuersonan. Aruba a 
logra y a firma e acuerdo financiero di 14.2 miyon 
euro pa por finalisa e proyecto di digitalisacion di 
e procesonan di Gobierno, e-Government. E suma 
aki lo wordo duna den tranche. Na momento cu 
Aruba entrega un plan pa un proyecto, y e wordo 
aproba, Aruba lo ricibi e placa, y unabes finalisa, 
lo por aplica pa e siguiente proyecto. E prome 
tranche di e fondonan aki ta destina pa realisa e 
proyecto di e-Government cu ta inclui desaroyo 
di insfrastructura digital clave, implementacion 
di medidanan di siguridad y tambe lansamento 
di programanan piloto diseña pa test y refina nos 
avanse pa gobernacion digital. 


“E logro aki cu Union Europeo ta subraya e confi- 
ansa den nos vision y e potencial di nos proyec- 


tonan cu ta sirbi tambe como un ehempel di avanse den 
innovacion den Caribe. E sosten financiero aki no solamente 
ta un inversion den nos technologia, pero e ta un inversion 
den nos hende, den nos pais, den nos gobierno y den nos 
futuro. 
Nos vision pa Aruba ta pa innovacion ta inclusivo, unda 
cada ciudandano tin e oportunidat pa contribui y beneficia 
di nos avanse tecnologico. Apesar cu por encontra retonan 
na caminda, tambe lo tin posibilidadnan sin limite”, Prome 
Minister a expresa. 


Prome Minister Evelyn Wever-Croes: 


E logro di Aruba pa ricibi 14.2 miyon euro for di Union 
Europeo ta pa finalisa proyecto di E-Government 

PA aclarea cualkier duda den comunidad, Prome Minister 
Evelyn Wever-Croes a duna un splicacion breve, riba e 
tereno cu a wordo otorga na St Regis pa por construi un 
hotel na Aruba. Prome Minister a splica cu tempo cu sra 
Marisol Lopez-Tromp tabata minister di infra- 
structura, el a cera un compromiso cu St. Regis, 
cu a indica di ta interesa pa construi un hotel na 
Aruba, consistiendo di 308 camber. 


Na 2017, ex-minister di infrastructura, mirando 
cu no por a elimina e acuerdo aki, a tuma e deci- 
sion pa sinta na mesa cu St. Regis pa purba 
renegocia e acuerdo aki, pa reduci e cantidad di 
camber otorga. 


Despues di hopi negociacion, a logra yega na un 
acuerdo pa baha e cantidad di camber na 200. 
Construccion p'e hotel aki, a inicia na 2019 y lo 
dura un par di aña prome cu e hotel por habri su 
portanan oficialmente. 


"E ta importante pa aclaria e dudanan aki den 
comunidad, y pa pueblo di Aruba ta bon informa 
di unda cierto decisionnan ta bin. 
E prioridad di Gabinete Wever-Croes ta pa traha 
na bienestar di pueblo, y pa comunidad di Aruba 
ta altanto di tur desaroyo, cu e informacion 
corecto" Prome Minister a expresa. 


Prome Minister 


Gobierno actual no t’esun cu a duna St. Regis 
tereno pa construi un hotel na Aruba 

DIAMARS dia 26 di maart 2024 Instituto Pedagogico 
Arubano (IPA) ta tene un anochi di informacion pa tur studi- 
ante cu tin diploma di havo, vwo of mbo/EPI nivel 4 of cu ta 
den examenklas di un di e scolnan menciona, cu ta interesa 
pa haci e estudio pa Maestro di Enseñansa Primario na IPA. 
E estudio aki ta forma maestro cu ta cualifica pa duna les na 
mucha di kleuter y of scol basico. 


E anochi di informacion ta di 7:00 pm - 8:30 pm y lo tuma 
luga den Lokaal 4 na IPA (Isaac Wagemakerstraat 11, San 
Nicolas). 


Durante e anochi di informacion lo duna informacion general 
di e estudio pa Maestro pa Enseñansa Primario. Ademas 
di esaki lo elabora riba e procedura y prueba di admision 
(beroepstest) cu mester cumpli cu ne. E prueba di admision 
ta obligatorio pa tur studiante cu kier continua nan estudio 
na IPA. Lo tin varios docente di IPA presente, cu lo duna 
splicacion di e materianan cu ta forma parti di e prueba di 
admision. Na final lo tin oportunidad pa haci pregunta. 


Bo tin deseo pa bira maestro di enseñansa primario? Esaki 
ta e momento, bay p’e! 


IPA ta tene un anochi di informacion di e estudio 
pa Maestro di Enseñansa Primario dia 26 di maart 

DIA 18 di Maart, un grupo di activista di medioambiente 
como tambe e miembronan di pueblo cu ta concerni a 
interumpi e discurso oficial di Prome Minister Evelyn Wever- 
Croes pa trece diferente mensahe dilante tocante e futuro 
di nos isla, su naturalesa, nos economia y e nos herencia 
cultural. 
Locual cu e grupo kier trece dilanti ta cu nan lo kier wak 
gobierno y e lidernan den parlamento pa duna naturalesa 
un prioridad, pasobra Aruba ta den un crisis di medioambi- 
ente y lo mester accion, urgencia, y cambio di sistema pa ta 
mas sostenibel. E grupo tambe kier a trece dilanti cu si nos 
sigui asina y no cambia sistema, eventualmente e sistema 
ecologico, social y economico lo cay den otro. 
E grupo a dicidi di haci e protesta aki riba dia di 18 di Maart, 
pasobra nan tabata kier a recorda tur hende cu e dia historico 
y nacional aki di dia 18 di Maart su reis a cuminsa como un 
protesta pa nos lucha pa nos independencia. 


Recientemente, tabatin un movemento den pueblo cu a 
cuminsa cu e lema “No More Hotels” y “Land Back”, despues 
di e graffiti cu a wordo pinta na diferente area turistico na 
Aruba. E movemento a haya atencion riba social media y 
tambe a wordo hiba internacionalmente. A mustra cu pueblo 
tampoco no ta mucho contento cu e cantidad di hotel nobo 
cu ta wordo construi na Aruba. 


Tambe pueblo a cuminsa ripara cu hopi tereno grandi cu 
historia arkeologico di nos antepasadonan Indigena ta 
wordo bendi na prijs halto y ta wordo duna mayoria biaha 
na inversionista rico di afo. E terenonan cu ta wordo bendi 
tambe ta resulta den rosamento di mondi y e habitat di 
bestia nativo y endemico di Aruba ta wordo perdi. 
Otro problema medioambiental cu ta pasando ta e RWZI cu 
ta sobrecapacita p’e volumen di desperdicio cu ta bin for di 
e industria di hotel y turismo. Varios biaha, local y turista a 
tuma nota cu tin un holo fuerte di awa di pos na diferente 
luga manera Palm Beach, Eagle Beach y mas y tambe a tuma 
nota cu e awa di desperdicio ta drentando directamente den 
nos lama anto cu tin riesgo ariba nos salud y tambe nos 
naturalesa. 
Siman pasa tambe tabatin un oil spill for di e exploracion di 
Trinidad & Tobago cu a yega na e costa norte di Aruba, anto 
esey mes ta un señal na nos gobierno pa para e contract 
firma di LNG (exploracion di gas na Aruba, pasobra e indu- 
stria ey tambe tin riesgo grandi y malo pa nos medioambi- 
ente. 
Siguientemente, Aruba ta sintiendo e efecto nan di cambio 
di clima, pasobra cada aña, Departamente Meteorologico di 
Aruba ta bisando cu Aruba ta birando mas calor cu record 
den temperatura y cu temporada seco ta birando mas largo. 
Importante pa bisa cu hasta e turistanan cu ta bishita Aruba 
pa varios aña largo mes ta bisando cu Aruba ta cambiando 
hopi mes cu e situacion di e cantidad di hotel cu lo bay bin. 
Par di turista mes ta expresa cu nan no lo bin Aruba mas 
pasobra e bunitesa di Aruba su naturalesa ta desapareci- 
endo y cu tin hopi otro destinacion cu si lo tin mas luga cu 
ta balora nan naturalesa. Esaki ta mustra nos cu hasta e 
crisis di medioambiente ta costando nos placa y ta bay tin 
impacto negativo riba nos economia. 


Na fin di dia, hopi cuidadano ta precupa pa e situacion di 
proteccion di naturalesa y e riesgonan di cambio di clima cu 
lo bay pasa na Aruba. Hopi hende ta expresa cu nan no ta 
contento cu e direccion cu nos ta bayendo cu nos sistema, 
anto lo kier mira cambio di sistema y cambio duradero pa 
nos futuro. E grupo activista di medioambiente kier a trece e 
mensahe di pueblo y di nos naturalesa dilanti, anto mustra 
e gobernantenan y miembro di parlamento cu nan mester 
refleha y representa loke pueblo ta bisa, pasobra asina nos 
sistema di democracia ta traha. E protesta ta pa exigi pa 
mas accion pa cambio di clima, prioridad y proteccion di 
nos naturalesa , preservacion di nos herencia cultural di nos 
antepasado Indigena y pa tin cambio di sistema cu lo refleha 
locual pueblo kier. 


Protesta Medioambiental a interumpi discurso di Prome 
Minister durante celebracion di Himno y Bandera 

DEN ballroom di Alhambra, un total di 14 grupo 
a celebra nos luna nacional compitiendo cu otro 
den e quiz Kibra Cabes 2. 


E presentado y formado di e quiz tabata maestro 
di Aardrijkskunde, Addonsito Croes. 


E assistentnan tabata juffrouw Thyara Doornkamp 
y e studiantenan Rochendrick Boekhoudt, Riyallen 
St. Jago y Dariyon Molina. E musica tabata di 
Rygel Kock riba steelpan. 


E gruponan a competi cu otro den e seccionnan 
Berdad of Falso, Aruba Diverso, e caha magico, 
Fauna di Aruba y e Monumentonan di Aruba. 
' 
Indjannan brabo 
Na final e grupo ganado a bira Indjannan Brabo 
cu tambe a haya e premio pa esunnan miho 
uniforma. For di Andy Farro, di HR, e ganadonan 
a ricibi nan premio. 


E sala tabata yena cu dushi ambiente cu a haci e 
celebracion un exito atrobe den 2024. 


Indjannan brabo a gana e quiz Kibra Cabes 2 

E team di Riverplate ta cera e tabla di posicion di Division 
honor copa Oro cu un solo punto producto di un empate y 
5 derota. Aunke e team di Madiki matematicamente ainda 
tin chens di drenta e promer cuaternan. No tin manera di 
“sugar coat” e situacion. 


E ta dificil sigur pero imposibel no ta. Cos por bay zuid hopi 
lihe si Riverplate no busca manera di cera e defensa. Cu 18 
gol en contra den 5 wega e defensa di e team di Madiki tin 
basta cos pa drecha. Nan ofensiva tampoco ta funcionando 
manera e prome buelta caminda nan a score un total di 21 
gol. 


Den e prome buelta di copa Ora Riverplate a haya e net sola- 
mente 3 biaha. Nan maximo goleador Reangelo Boekhoudt 
cu den prome buelta a score 10 gol no a mira e net ainda 
den e Copa Oro. Si Riverplate kier mantene su chensnan na 
bida, Reangelo Boekhoudt lo mester cuminsa produci. 


Marilson Hooi a score su prome gol den Copa Ora den e wega 
contra RCA y ta spera cu esaki lo bira e prome di hopi mas pa 
bin. Manera nos a menciona anteriormente, Riverplate tin'e 
basta complica. E unico scenario cu Riverplate por clasifica 
ainda ta caminda nan ta gana 4 di e 5 wega nan cu falta pa 
disputa. 


Y ainda tin chens cu nan lo mester bay depende riba e otro 
resultadonan. E bon ta cu Riverplate lo drenta di dos buelta 
cu moral den halto. Nan ta bin di un empate contra RCA den 
e derby di capital. Ainda mester mira si e muchanan di Madiki 
por sigui crece cu e bon momento aki. E liña ta hopi fini y e 
margin di eror ta zero. Riverplate ta particpando di dos anja 
sigui den e Copa Oro lagando un “heavy weight” manera La 
Fama afo. Sigur un logro grandi, pero si e team kier aspira 
pa mas cu un participacion den Copa Oro, e muchanan di 
Madiki mester haya e magia bek cu a yuda nan yega te aki 
nan. 


Futbol Division di Honor Copa Oro 


Riverplate canando riba un liña fini 

E tricolornan di Solito, RCA ta den un posicion hopi inusual. 
Despues di a caba e prome rond na di 2 luga, e team tricolor 
no ta haciendo un bon Copa Oro. Es mas e team di Solito 
si no bin un reaccion rapido tin hens di keda fo di e ultimo 
cuatronan. 


Ultimo biaha cu esaki a sosede tabata na aña 2010. Despues 
di esey a sigui 6 titulo di campeon, e ultimo biniendo e 
campeonato pasa. Despues cu e ultimo hungadonan di e 
genaracion di Oro a colga nan boet, e team tricolor a bin ta 
pasando trabou pa haya nan ritmo. 


Por a nota varios crack caminda e puntonan no tabata bin 
facil, pero asina RCA ta logra termina na di dos luga. E aura 
di ta invencibel a cuminsa haya scheur y den copa Oro e 
teamnan a cuminsa perde respet pa e Campeon defensor. 
RCA ta awo na di 5 luga riba e tabla di posicion cu 3 punto. 
Esaki ta producto di tres empate y dos derota. 


Pa prome biaha den basta tempo e team tricolor tin mas gol 
en contra cu gol anota. Cu solamante 2 gol den e prome 5 
weganan di Copa Ora, ta un muestra claro cu e tricolor no 
ta hayando e net contrario. Nan maximo goleador John Silva 
cu den e prome buelta a score 9 gol, ainda no por haya e 
net den e Copa Oro. E salida di Albert Francis “Killer” pa Pos 
Chikito, tambe parce ta afectando e team tricolor. A pesar cu 
e no a score ningun gol den e prome buelta, Albert Francis 
tabata un preocupacion mas pa e defensanan contrario. 


E defensa tricolor si a bin ta haciendo un bon trabou permi- 
tiendo menos cu un gol pa wega, pero ora bo ofensiva no ta 
produciendo, e presion ta bira mas grandi pa tene un “clean 
sheet.” E transicion di e hungadonan hoben no ta bayendo 
manera mester ta y algun di nan ainda mester demostra cu e 
camisa ey no ta mucho pisa pa nan. E bon noticia ta cu ainda 
RCA por bolter cos. 


Ainda tin hopi tela pa corta. Pero RCA tin cu haci algo cu 
nan no a haci den e prome buelta y esey ta gana. Estrella ta 
dilanti nan cu 3 punto di bentaha. Mester cuminsa piki punto 
trempan y cu cada punto cu nan laga na caminda por tin 
consecuencia devastador pa e team di Solito. Solamente un 
racha di victoria por trece e team tricolor bek den e prome 
cuatro nan. 


E caminda no ta facil y nunca tabata, solamente cu RCA 
tabata hacie mustra facil, pero e biaha aki e ta un tiki mas 
complica. Cu posibel eliminacion mirando nan den nan cara, 
RCA ta bay hay'e ta hunga 5 final. Coach Vernon Albertz a 


pasa den hopi cos den tur su añanan como coach di RCA 
pero esaki ta un di e reto nan mas grandi, si no ta e mas 
grandi cu e ta enfrentado den tur su añanan como coach di 
RCA. 
Con e team tricolor lo reacciona dilante e adversidad aki 
ainda nos lo tin cu mira, pero si tin un team cu tin e capac- 
idad y conocemento pa bolter cos ta team di RCA. Si e tricolor 
kier bay su di 35 titulo di campeon, e mester cuminsa pa 
avansa pa e siguiente buelta y e unico manera pa haci esaki 
ta door di cuminsa gana. 


futbol copa honor oro 


Si RCA kier wanta e titulo e mester cuminsa gana 


Dialuna, 25 Maart 2024 
COMUNIDAD 
16 
AWEMainta 


INTERES partidista ta mas importa cu interes general. For 
di november 2023 nos por a compronde cu e matrimonio di 
e coalicion ta drumi cama separa. E caida di e gobierno aki 
no ta pa via di e ley di matrimonio di mesun sexo so sino tin 
mas cos su tras. 


Nos por corda cu nos prome minister a bisa lider di partido 
RAIZ bon cla pa regla e asunto di Embassy Suite of e mes 
lo regl’e. Partido RAIZ no a cumpli cu e exigencia y a hasta 
apoya pa hiba su mesun gobierno corte. Nos prome minister 
no a keda contento y a actua di inmediato dunando Embassy 
Suite permiso pa haci uzo di e beach te cu hasta tin palapa 
riba dje. Esey tabata e prome puñal cu partido RAIZ a dal 
nos prome minister y nos prome minister di su banda a haci 
uzo di e oportunidad pa demostra su poder riba e partido 
chikito. 


Partido RAIZ a dobla rabo pa evita mas daño wordo haci 
na su credibilidad politico. Partido RAIZ ta bay den historia 
como un otro partido mas cu partido MEP ta caba cu n’e. 
Den boca di partido MEP partido chiripero. 


Mayoria parlamentario lo vota na fabor di e ley di matrimonio 
homosexual y lo sali sigur mas cu 11 parlamentario lo vota 
pa e ley wordo aproba. Punto 5 di Sustainable Development 
Goals ta papia di igualdad di genero y no ta pornada cu nos 
prome minister a bin cu Aruba Gender National Policy cu e 
mes a laga traha e rapport aki. Minister president a hiba un 
discurso na Den Haag riba e tema aki y gaba cu na Aruba nos 
no tin discriminacion. Nos prome minister tin potret saca cu 
e punto 5 di agenda 2030. 


Tanto partido AVP y partido MEP ta di acuerdo cu e 
Development Sustainable Goals y nan ta representa mayoria 
den nos parlamento. Prome minister di partido AVP di 2015 
a bay di acuerdo cu punto 5 di e agenda 2030 y nos prome 
minister di partido MEP tambe ta di acuerdo cu e mesun 
punto aki na september 2022. Nos por conta riba nos dede 
esnan cu ta contra den ambos partido. Nos por a tende 
differente parlamentario expresa cu nan ta na fabor di e ley 
aki incluyendo president di parlamento. Tin grabacion di 
differente parlamentario cu ta na fabor asina pues tin sufici- 
ente voto pa logra mayoria. 


E ley di matrimonio di homosexual ta wordo uza pa crea un 
conflicto pa asina gobierno cay y partido MEP bisa cu nan 


no ta di acuerdo pa asina gana voto den e proximo elec- 
cion. Pueblo di Aruba partido MEP a saca e amienda 7 na 
september 2016 y e mesun partido MEP a vota pa gereg- 
istreerd partnerschap na 2021. Pueblo di Aruba no mester 
lubida cu dia prome di maart 2021 nos parlamento a vota pa 
geregistreerd partnerschap cu a wordo aproba cu 17 voto 
na fabor y a drenta na vigor dia prome di september 2021. 


E dobel 6 di partido RAIZ a wordo horca hopi dia caba. Partido 
MEP ta warda partido RAIZ pull the plug pa e coalicion muri 
un morto natural. E situacion a wordo gerek pero for di hopi 
tempo caba no tin un gobierno. No ta por nada partido MEP 
ta laga RAIZ sigui pasa berguensa cu e planta di purificacion 
na Bubaliplas y ta critica cu Aruba ta mas sushi cu nunca. 
Mas prolonga e bida artificial di e gobierno aki mas daño 
nos isla lo sufri na man di e gobierno paso partido MEP su 
interes no ta Aruba sino nan interes pa no perde voto y haya 
e mesun sla cu partido AVP a haya na aña 2001 caminda 
cu el a cay na 6 asiento. Na aña 1985 partido MEP a suta 
pueblo cu medida y a perde 5 asiento e tempo ey. 


Esaki no ta tempo di politico sino di esunnan cu tin temor di 
Dios y ta honra Dios su leynan. Tur partido cu a bay contra e 
leynan di Dios lo haya sa cu Dios ta bibo y cu ningun hende 
por burla di dje. Esaki ta haci cu partido Curpa ta e unico 
partido cu e leynan di Dios no ta negociabel. Nos Arubiano 
mester bin na prome luga y no na ultimo lugar manera ta e 
caso actualmente. Partido Curpa ta e alternativa. 


Eric Ras (CURPA) 


Prolonga bida di gobierno lo nifica mas 
daño pa nos isla y su habitantenan 

CORTE di Amsterdam a dicta cu KLM a gaña su consumi- 
dornan cu diferente afirmacionnan ecologico den nan propa- 
gandanan. E huesnan a considera cu e aerolinea a pinta un 
imagen demasiado positivo di e efectonan beneficioso di, 
p.e. proyecto di bos y uzo di combustibel di avion sostenibel. 


Segun e sentencia, tal medida solamente ta reduci minimo e 
aspectonan negativo di medio ambiente y ta duna e impre- 
sion robes cu bula cu KLM ta sostenibel. 


KLM a suspende e propagandanan en cuestion, asina ta 
cu segun corte no ta necesario rectifica nan. Sinembargo, 
e empresa por sigui haci propaganda pa biahe cu avion, 
semper y cu e afirmacionnan tocante reduccion di CO2 ta 
husto y concreto. Corte no a impone un aviso general cu 
aviacion actual no ta sostenibel. 


E caso no ta trata tocante multa of compensacion, sino 
un fayo di principio di corte, un declaracion di derecho. 
E demandantenan a haya rason: corte a considera varios 
propaganda unda KLM a sugeri cu bula por ta sostenibel, di 
manera ilegal. 


E mesun ta aplica na e afirmacionnan tocante producto di 
"compensacion di CO2". Segun corte, e anuncionan cu ta 
insinua cu e productonan aki realmente ta reduci, absorbi of 
compensa un parti di e efecto climatico di bula ta engañoso 
y ilegal. Cu esaki, KLM ta bay contra ley cu ta prohibi prac- 


tica comercial desleal. 


Hiske Arts di Fossielvrij NL ta clasifica e sentencia como un 
victoria importante den e lucha contra labamento di imagen 
ecologico. Segun e activista, corte no por a keda mas cla. 
E ta enfatisa cu e empresanan no por a asevera cu nan ta 
enfrentando e cambio climatico peligroso si en realidad nan 
ta contribui na e crisis. Arts ta describi e marketing ecologico 
di KLM como un intento pa trankilisa e publico en general y 
politico, na cua corte awo a pone un fin. 


E caso tocante e labamento di imagen ecologico di KLM a 
ked0a poni hunto pa e fundacion Fossielvrij NL, cua tabata 
irita pa e impresion cu KLM ta duna cu bo por bula sin 
empeora e crisis. climatico. 


Corte di Amsterdam 


KLM a gaña su consumidornan cu propaganda berde 

Resumen di siman 12 


AHATA: Februari tabata un luna druk 
Aruba Hotel & Tourism Association (AHATA) ta sigui colecta 
mensualmente e datonan di ocupacion y prijs di hotel. Luna 
di februari generalmente t'e luna mas fuerte di e aña. Pa 
2024 tambe, februari a mustra un ocupacion y RevPAR halto. 


FEBRUARI 2024: 
Ocupacion: E indice di ocupacion tabata 91%; loke ta repre- 
senta un 9% mas halto. cu na februari 2023 y 1% mas abou 
cu na 2019. 


ADR (Tarifa Promedio Diario): E prijs promedio pa camber 
bendi tabata $441,42; un aumento di 4% compara cu 
februari 2023. 


RevPAR (Entrada pa camber disponibel): E entrada promedio 
pa camber disponibel tabata $400,93; 13% mas halto. cu na 
2023 y 19% mas halto. cu na 2019. RevPAR ta e indicador 
di desempeño financiero prome cu deduccion di gasto oper- 
acional y belasting. 


JANUARI – FEBRUARI 2024: 
Ocupacion: E indice di ocupacion promedio p'e prome 2 
lunanan di e aña tabata 88%; un aumento di 6% compara 
cu e mes periodo na 2023 y 3% mas abou cu e mes periodo 
na 2019. 


ADR: E prijs promedio pa camber bendi tabata $433,05; 3% 
mas halto. cu e mes periodo na 2023. 


RevPAR: E promedio p'e prome 2 lunanan tabata $382,09; 
9% mas halto. cu e mes periodo na 2023. 


PRONOSTICO: E pronostico actual p'e indice di ocupacion 
promedio di hotel pa maart tabata 90%, april 85%, y mei 
77%. Ta spera cu e promedio di e indice di ocupacion pa e 
aña 2024 lo ta 80,7%, loke ta un aumento di 3% compara 
cu e promedio di 2023 y un disminucion di 5% compara cu 
e promedio di 2019. 


TIMESHARE: E indice di ocupacion n'e propiedadnan di time- 
share tabata 93% na februari 2024. 


Emision publico: A haya feto 


Diadomingo 10 di maart 2024 pa 1'or y 5 di merdia local, un 
rapport a wordo entrega na polis tocante e descubrimento 
di un feto na 'Piedra Cora', situa den cercania di Natural 
Bridge. E prome rapport, ricibi pa central di polis, a indica 
cu posiblemente tabata trata di un animal morto tira den un 


saco, pero no tabatin siguridad. Ora polis a yega na e sitio 
indica, nan a confirma cu ta berdad a trata di un feto morto, 
haya den un saco. E ekipo forense di polis a wordo manda 
n'e sitio y a constata cu ta trata di un feto humano, no di 
un animal. E mesun dia, pa 2'or y mey di merdia, fiscal a 
confisca e feto pa investigacion mas detaya. 


Dia 11 di maart 2024, Dr. Texier a efectua un autopsia riba 
e feto y a determina cu ta trata di un feto masculino, cu 
un desaroyo di mas of menos cinco pa seis luna. E tragedia 
probablemente a sosode un of dos dia prome cu 10 di maart 
2024. Cualkier persona cu tin informacion tocante e caso of 
cu a mira algo sospechoso por tuma contacto cu e departa- 
mento di Jeugd en Zeden Politie (J.Z.P.) yamando 281 3180 
of yama unanimamente na liña directo di polis na number 
11141. 


Invitacion pa Tayer di Comunicacion Strategico tocante 
ODS-2 


Gobierno di Aruba, den colaboracion cu Nacionnan Uni, ta 
organisa un taller cu e tema "Promocion di conocemento 
publico tocante Meta di Desaroyo Duradero (ODS)". E taller 
aki tin como meta pa amplia conocemento y cria conscien- 
tisacion tocante Meta di Desaroyo Duradero (ODS) pa 2030. 
Manera un pais autonomo den Reino di Hulanda, Aruba a 
compromete pa alcansa e metanan aki. 


Participante for di sector priva, NGO's y medio di comuni- 
cacion ta invita pa inscribi un representante cu experiencia 
den comunicacion, relacion publico, mercadeo of maneho di 
politica p'e tayer aki. 


Durante e tayer, e participantenan lo siña strategia pa integra 
conocemento di ODS den nan organisacion, manera tambe e 
importancia di comunicacion basa riba evidencia, partner y 
miho practica pa contribui na conscientisacion tocante ODS. 
Fecha: 27 di mart 2024 
Ora: 13:00 - 16:30 
Luga: DEACI / Departamento di Asuntonan Economico, 
Comercio y Industria @ Sun Plaza Mall. 
Costo: gratis 


Registracion por haci via e pagina di Facebook of Instagram 
di SDG Aruba of door di completa e formulario den e siguiente 
enlace: [enlace]. Debi na capacidad limita, e principio di "ken 
ta bin prome, ta cera prome" ta aplica. Ta conseha pa haci 
registracion mas pronto posibel. 


Aruba Innovation Summit 2024 

Diamars mainta a tuma luga e Aruba Innovation Summit 
2024, organisa pa gobierno di Aruba y Futura. E tema di 
e evento tabata "EVOLUCION", enfoca riba inteligencia 
Artificial (IA) y con pa colabora cu tecnologia y otro hende. 


E conferencia a incluí tres orador cu a entretene e publico 
cu informacion importante tocante innovacion y AI. Amy 
Gallo, un autor di best-sellers y un experto den e ambito 
laboral, a rampart su experiencia tocante maneho di situa- 
cion dificil y solucion di conflicto. Eduardo Sánchez, Senior 
Vice-president y Hefe di Siguridad cibernetico y inteligencia 
di Mastercard pa Latino America y Caribe, a enfoca riba e 
uzo di AI pa siguridad cibernetico. Luenne Gomez-Pieters, 
Director di Departamento di Belasting na Aruba, a trata e 
tema di "Liderazgo den cambio y innovacion". 


Prome Minister di Aruba, Wever-Croes, a enfatisa e impor- 
tancia di innovacion na cuminsamento di su mandato, unda 
innovacion tabata den centro di atencion y tabata ricibi e 
atencion necesario. El a alaba e organisacion di e evento 
door di Futura y a subraya e importancia di e AI y siguridad 
cibernetico pa gobierno y e organisacion. 


Aruba Tourism Authority (A.T.A.) ta gradici e comunidad 
di Aruba pa nan participacion den e encuesta di "Local 
Sentiment" 


Autoridad di Turismo di Aruba (A.T.A.) ta aprecia e partic- 
ipacion di e comunidad local den e encuesta di "Local 
Sentiment" y ta enfatisa e importancia di investigacion pa e 
organisacion. 
Investigacion ta duna un vision y yuda determina e posicion 
y strategia di A.T.A., cual ta contribui na desaroyo y conseho 
p'e comunidad local. Feedback, tanto di e poblacion local 
como di e bishitantenan, ta crucial pa identifica preocupa- 
cion y probecha di e oportunidadnan. 


For di 2015, A.T.A. a bira mas activo den e comunidad local 
y na 2016 a cumpli cu e proyecto "Cu Mira pa Futuro", 
caminda e comunidad local a participa activamente. 


E resultado di e esfuersonan manera esaki ta wordo analisa 
regularmente y incorpora den e rapportnan nacional y e 
documentonan di maneho, manera e Plan Maestro di Aruba 
"Repositioning Our Sails" y e Plan di Ordenacion di Tereno 
di Aruba (ROP/ROPv). A.T.A. ta acumula feedback di e bishi- 
tantenan via e "Indice di Experiencia di Huesped" y reci- 
entemente tambe via e "Investigacion di sentimento di 
Bishitante", cu a midi e cantidad di hende den diferente area 
di Aruba. 
Actualmente ta tene tambe grupo di enfoke. E di tres edicion 
di e encuesta di "Local Sentiment" ta basa riba conocemento 


anterior y ta uza referencianan di e otro destinacionnan, 
manera Hawaii, pa desaroya un encuesta efectivo cu ta rele- 
vante pa Aruba. 


E siman venidero, A.T.A. lo bay cerca e scolnan pa envolve e 
hobennan y scucha nan pensamento y preocupacion. A.T.A. 
ta reconoce e desafio y e oportunidadnan. cu ta surgi y ta 
invita e publico pa participa den e encuesta via e link ofreci 
https://bit.ly/4aaajZY of e pagina di e medionan social: 
Autoridad di Turismo di Aruba. Feedback ta bonbini via email 
na Melanie Evans-Kelly na m.kelly@aruba.com. 


Parlamentario Raymicheline Raymond cu ultimatum defin- 
itivo pa Presidente di Parlamento 


Miembro di parlamento di RAIZ, Raymicheline Raymond cu 
ultimatum formal n'e presidente Vrolijk relativo n'e trata- 
mento di ley cu ta haci posibel matrimonio entre persona di 
mes sexo. 


E ultimatum aki ta sigui despues di e peticionnan anterior di 
Raymond y su coleganan den e coalicion pa un reunion pa 
discuti e asunto. Sinembargo, presidente Vrolijk a trata di 
retrasa e proceso, indicando cu mester mas tempo pa crea 
un consenso mas grandi tocante e ley. Esaki a conduci na 
division den e coalicion, cu algun miembro sugeriendo cu e 
tacticanan di retraso ta pa pospone e asunto te despues di 
e eleccion. 


Raymond a pidi na presidente Vrolijk pa establece un fecha 
fiho p'e tratamento di e ley, ya cu ta considera cu mas retraso 
ta inaceptabel. Den su carta, el a a enfatisa cu esaki ta su 
ultimo peticion rasonabel, duna e historia di e proceso y e 
compromisonan anterior di Vrolijk. El a insisti pa respeta e 
bon funcionamento di parlamento y pa garantisa un trata- 
mento rapido di e ley. 

DEN e programa di Partido AVP di diasabra mainta na 
radio Canal 90, Clifford Heyliger a desbarata tur e menti- 
ranan di e lider di MEP sra Evelyn Wever-Croes, cu un cant- 
idad di ehempel concreto di e cosnan cu e lidernan di MEP 
ta expresa. En particular e lider di MEP y e actual Minister 
Presidente di Aruba. 


Clifford a cuminsa cu referi na e necesidad grandi den nos 
pais p'e gremionan por papia cu gobierno pa atende cu 
asuntonan importante di nos pais. Clifford tabata referi na e 
expresion di sra. Evelyn Wever-Croes cu MEP kier bay tene 
“consulta” cu pueblo riba e tema di matrimonio di e mes un 
sexo. 


Clifford a mustra cu e minister president ta bin cu e mani- 
obra di tene “consulta cu pueblo” awo, pero cu e no ni kier 
a scucha gremio comercial y sindical ora MEP a dicidi sin 
ningun consulta pa impone e ‘BBO na frontera’ riba di tur e 
otro medidadnan cu ya nan a tuma prome cu esey. Clifford 
Heyliger a bisa entre otro: ”MEP no a scucha ningun hende. 
Nan a bulldoze henter e pakete di medida sin scucha ningun 
hende. Awo e lider di MEP ta bisa cu 80% di e “landspak- 
etnan” ta idea di MEP. E ta hasta broma cu medida, pasobra 
t'esey e “landspaketnan” ta. Prome e y MEP a bisa cu ta 
Hulanda a forsa e medidanan, manera e cortamento di 
remedi. Pero awo e ta bisa cu pa 80% ta idea di MEP nan 
ta. Pero ora cu el a bay corte pa defende cu el a corta den 
salario di e trahadonan di entre otro WEB y ELMAR, el a core 
bisa cu ta culpa di Hulanda. Kiermen cu ta ora ta cumbini’e 
ta culpa di Hulanda y ora ta cumbini’e ta idea di MEP. Ta con 
un gobierno ta gaba cu nan ta responsbel pa medida riba 
pueblo? Pero esey kiermen cu otro palabra nan ta admiti 
di ta responsabel cu cuido medico pa pueblo a bay atras y 
cu hopi hende, specialmente nos grandinan cu un pensioen 
chikito, no por cumpra remedinan cu nan tin mester. 


Kiermen nan ta admiti di ta responsabel pa e aumento 
barbaro di costo di bida, pa e cortamento di remedi, pa a 
impone e BBO na frontera cu ta caba cu negoshinan chikito 
y hisa costo di bida. Pueblo ta sufri y costo di bida ta sigui 
subi pa motibo di tur loke e gobierno aki a y ta haci.” 


PROBLEMA SOCIAL 
Clifford como un ex-sindicalista cu hopi experiencia a sigui 
mustra riba e consecuencianan di e maneho di Evelyna 
Wever-Croes y su gobierno. Clifford Heyliger: “Nos ta wak 


problemanan social y di salud lamentabel ta aumenta tur 
rond di Aruba a pesar di cu algun aña atras gobierno di MEP 
a haya 30 miyon florin pa inverti den un asina yama “crisis 
plan social”. Unda tur e place ey a bay? Awe ta parse cu 
nunca e placa a wordo inverti. Bo no ta wak niun rasgo di e 
placa ey den pueblo. 


Bo no ta wak na kico e placa a wordo usa cu por a yuda 
preveni loke awe nos ta wak ta sosode. Tin hopi hende cu 
problema mental. Pero nada a of ta wordo haci. Kico nan 
a haci? Kico a pasa?” Den e combersacion entre Clifford 
Heuliger y Arthur Dowers nan a conclui cu loke a pasa na 
Aruba cu e situacion ta asina malo pa majoria grandi di 
pueblo, ta cu ta “MEP a pasa” ! 


Ta ki ora cu MEP drenta gobierno ta e mes un cosnan nan ta 
haci: suta pueblo cu MEDIDA y yuda nan friends and family. 
Ela sosode den pasado bou gobierno di MEP y e ta sosode 
awor atrobe. E forma di goberna aki ta tipico di MEP. Y ariba 
dje den un forma arogante, como sifuera ta nan so tin algo 
di bisa y resto di pueblo djis tin cu cera boca y accepta. Pero 
tur rond di Aruba hende, incluso hende cu a vota pa MEP ta 
wak y ta compronde bon awor, con MEP a bolbe gaña nan 
y henter e pueblo. Awor nan tur ta pidi pa bini cambio den 
gobernacion. Anto lihe. 


RESTABLECE HUSTICIA SOCIAL 
Partido AVP ta cla pa restablece democracia na Aruba. 
Restablece e “dialogo social” cu e gremionan cu ta e forma 
democratico di goberna. AVP ta cla pa percura pa entrada 
di nos pais wordo inverti den cas, scol, barionan y entrada 
di pueblo, manera AVP ta haci cada biaha cu e ta den gobi- 
erno. Loke falta awor ta pa pueblo hunto cu AVP “bolter” e 
situacion aki y duna pueblo atrobe paz, seguridad y biene- 
star manera pueblo merece! 


Clifford Heyliger (AVP) 


MEP mes ta broma cu nan a bin cu medida 
y a causa dolor y pobresa di pueblo 

SEGUN e pronostico economico mas reciente, e economia 
Hulandes ta na punto di reestablecemento cauteloso den e 
añanan venidero. Despues di un retardo notable den 2023, 
unda e Producto Interno Bruto (GDP) a mengua durante e 
prome tres kwartaalnan di e aña, ta spera cu Hulanda lo 
mira un reestablecemento laat di crecemento memey di un 
disminucion mas cuspidor di e inflacion. 


Na 2023, cifranan halto di inflacion a influencia negativa- 
mente e entrada disponibel di famianan, conduciendo na un 
caida significativo di gastonan di consumo priva. Ademas, e 
volumennan di exportacion a baha debi na retraso economico 
den partnernan comercial importante, mientras inversi- 
onnan a resulta ser volatil, specialmente pasobra compani- 
anan a skerpi na gastonan durante e terser kwartaal. Como 
resultado, e crecemento anual pa 2023 ta wordo calcula na 
un modesto 0,2%, loke ta nifica un revision abao compara 
cu pronosticonan anterior. 


Sinembargo, tin un crenchi di speransa na horizonte. Pa 
2024, ta spera cu e consumo priva lo reestablece un tiki, 
ya cu e salarionan real ta subi debi na caida di cifranan di 
inflacion y un crecemento fuerte di salarionan nominal. Ami 
mescos, ta spera cu e inversion gubernamental lo stimula 
e crecemento. A pesar di e factornan positivo aki, e inver- 
sion priva por keda debil debi na scarsedad di trabou y e 


companianan adaptando nan mes n'e condicionnan finan- 
ciero mas estricto di e aña anterior. E crecemento pa 2024 
ta wordo calcula na total na 0,4%, mas ainda, esaki ta un 
revision abao importante debi na e efectonan persistente di 
2023. Mirando pa 2025, ta spera cu e crecemento lo subi te 
1,6%, sosteni pa crecemento kontinuo den consumo priva y 
perspectivanan miho pa comercio y inversion. 


Relata na e ambito di inflacion, ta spera cu e Indexacion 
Harmonisa di Prijs di Consumidor (HICP) lo stabilisa, 
despues di fluctuacionnan significante na 2023. Despues di 
un subida te casi 3% na principio di 2024, ta spera cu e infla- 
cion lo baha gradualmente durante 2024 y 2025. E baha aki 
ta wordo atribui na un crecemento fuerte di salarionan cu 
ta compensa pa disminucionnan den e otro sectornan. En 
general, ta spera cu e inflacion HICP pa 2024 lo ta 2,6% y 
pa 2025 lo ta 2,0%, kico nifica un revision abao importante 
pa 2024 pero ta mantene stabilidad pa 2025 compara cu 
pronosticonan anterior. 


Mientras retonan manera scarsedad di trabou y incerti- 
dumbre economico global ta keda, economia Hulandes ta cla 
pa un reestablecemento gradual, unda medidanan politico 
orienta na fortificacion di consumo y inversion ta hunga 
un papel crucial den forma su trayectorio den e añanan 
venidero. 


Economia Hulandes 


Un reestablecemento cauteloso ta wordo proyecta 

PARLAMENTARIO Tevreden ya di 2021 a bisa gobierno 
pa nan traha duro pa logra hunto cu FIFA e turf pa veldnan 
di futbol na Aruba. Y sigur e veld di e campeonnan di Dakota 
tambe lo ta den e areglo aki. 


Tevreden ta hopi satisfecho cu gobierno ta prepara y ekipa e 
clubnan na Aruba pa por brinda miho calidad di veldnan pa 
deporte en general. E ta un apoyo y cooperacion cu ta nece- 
sario pa nos hobennan por practica deporte. 


Pa e parlamentario, esaki ta nifica cu e oportunidad cu 
Centro di Bario y Deporte Dakota lo mira veld di yerba den 
e tempo nos dilanti. Y ta spera cu mas veld tambe por haya 
esaki. 


Centro di Bario y Deporte Dakota ta un di e clubnan cu mas 
tanto mucha tin cu ta haci uzo di e tereno pa practica futbol. 
Di teamnan baby te pa division di honor, dunando asina tur 
edad e oportunidad pa practica deporte y asina mantene 
nos hobennan for di mal caminda. 


Tambe Dakota ta un di e clubnan cu mas aña di existencia 
na Aruba mirando cu a caba di celebra 7 aña di existencia 
algun luna atras. 


For di 2017 caba den parlamento a scucha AVB riba e tema 
aki y ta mira cu awor tin luz den horizonte. Ta spera cu 
minister di deporte finalisa e proceso aki den forma positivo 
y pa gobierno cumpli cu Centro di Bario y Deporte Dakota 
pa drecha e tereno cu turf, esta yerba artificial. Asina nos 
muchanan por sigui practica e deporte di futbol y e lo ta 
un muestra di aprecio grandi na tur miembro, hungador, 
habitantenan y simpatisadornan di S.V. Dakota y e bario di 
Dakota den gran forma. 


Nos ta spera di por experiencia e realisacion aki y cu esaki 
no lo keda na solamente un soño, Parlamentario Tevreden 
a expresa. 


Finalisando, Tevreden ta desea hopi exito tambe na e direc- 
tiva nobo di Centro di Bario Dakota cu tin e retonan dilanti 
pa Club sigui avansa. 


"Nos ta mira e avance y e bario ta disfrutando cu nos club 
ta casi casi unda nos tur kier pa e ta. Mi ta spera cu e direc- 
tiva keda transparente, responsabel y dedica na e trabou cu 
a ser encomenda na nan pa logra metanan grandi pa e bario 
di Dakota en general", a agrega. 


Parlamentario Hendrik Tevreden 


Pronto lo tin turf pa Centro di Bario Dakota 

DIALUNA 18 maart ultimo diferente organisacion den bario 
a bin hunto pa celebra nos dia nacional esta dia di Himno y 
Bandera den e bario di Piedra Plat. 


E celebracionnan aki a cuminsa hopi aña pasa ora tabata 
celebra dia di La Reina den luna di april y despues di tempo 
a cambia pa 18 maart. 


E organisacionan manera C.B. Piedra Plat, SV Britannia, 
Fundacion Centro Famia Piedra Plat, Scol di musica Car 
Ritmo y Roller Skate Aruba a uni forsa pa haci e dia aki 
grandi. 


E actividadnan a cuminsa for di mainta trempan cu un gran- 
dioso koffie morgen, sigui pa cuminda y cos dushi crioyo, 
wega di futbol, wega popular, benta di artesania, speeltuin, 
Dino Jumb, roller skate pa mucha y adulto, presentacion di 
diferente grupo musical y baile folklorico. 


Banda di tur e facetanan cu tabata exitoso, e famoso balans- 
amento di auto tabata e culminacion di e grandioso activ- 
idad aki den e bario di Piedra Plat. 


Un danki special ta bay na e apoyo ricibi di: Unoca, CEDE 


Aruba, Bright Bakery, Bo Botica Paradera, Compra NV, ASD, 
Elmar, Satex, CCDN, Setar, WEB, STERN, DCA, Arugas, Aruba 
bank y na tur e boluntarionan cu a traha incansablemente 
pa realisa e evento grandi aki celebrando nos dia nacional 
den bario di Piedra Plat. 


Piedra Plat ta bisa danki na pueblo pa a 
celebra 18 maart na grandi den nos bario 

FOR di e datonan di Oficina Central di Estadistica por tuma 
nota di cantidad di fayecimento over di e diferente añanan 
apesar cu data di 2023 total no ta disponibel ainda, si no ta 
registra oficial te cu kwartaal 3. Tur cos ta mustra caba si cu 
aña 2023 lo bay resulta rond di 800 cu ta mustra di bay ta 
menos cu e aña anterior segun Parlamentario Christiaans- 
Yarzagaray. E dato 2023 lo ta disponibel pronto segun 
Centraal Bureau voor de Statistiek (CBS). 


E siguiente tabel ta ilustra e cifranan di fayecimento di CBS 
desde 2015 te cu 2023 pa un rango di edad, ilustrando e 
cantidad di fayecimento durante e periodo aki cu ta splica 
pa su mes. E data ta mustra e total di fayecimento pa aña 
2022 ta 879 mientras cu e aña anterior esaki tawata 964. 
Pues aña 2022 su resultado ta 8.8% menos cu 2021. 
CBS a calcula un indicador tambe cu ta e averahe di fayeci- 
mento entre 2015 y 2019 (pre-Covid) cu ta ‘Oversterfte’ cu 
ta resulta di ta 719 over di 5 aña. Si compara e dato aki cu 
2022, ta significa un subida di 22,3%. Pero eora mester 
investiga e motibonan sin lubida cu desde 2020 Covid ta 
hungando un rol. Pa ricibi poco mas informacion di esaki 
Parlamentario Setty Christiaans-Yarzagaray a contact CBS, 
cu na su turno a informa cu nan ta analisando e dato aki y ta 
bezig cu DVG pa esaki. 
Un factor cu por observa den e tabel aki ta e hecho cu ta nos 
grandinan ta esunnan cu mas ta fayece. Esaki ta bin door 


cu poblacion di Aruba ta den su ‘vergrijzing’ pues enbeheci- 
endo. Ta informacionnan sigur cu ta yega na Parlamento di 
diferente instancia, entre otro di SVB. 
E parti di ‘Oversterfte’ ta un tendencia mundial aunke natu- 
ralmente mester investiga si tin otro motibonan, si por ta 
door di malesanan cronico manera presion halo, diabetici, 
etc. Pa un analisis mas detaya lo warda riba e investigacion 
entre DVG y CBS y no lo bay hunga cu emocion of senti- 
mento di nos pueblo cu ta no etico’ segun Parlamentario 
Christiaans-Yarzagaray. 


Mas hende grandi ta traduci su mes na mas fayecimento 
den cierto sentido. E grupo di edad di 60 aña plus ta mas 
cu 80% di fayecimento na Aruba. Tambe segun data di CBS 
entre 2015 te cu 2023 un total di 8,035 di e gruponan a bin 
erbij. 


Parlamentario Christiaans-Yarzagaray (MEP): 


Den 2022 menos hende a fayece compara cu 
2021 y e grupo di 60+ tawata 88,2% di e total 

ALGUN siman pasa mi a saca un articulo den cual mi a splica 
cu Gobierno a acerca Hulanda na 2020 pa converti e debe di 
Covid-19 den un plan pa inverti bek den Aruba. Sinembargo, 
Hulanda a hala atras e tempo ey y a bari e proposicion for 
di mesa. Den mi articulo anterior, ma subraya cu Mike Eman 
tabata tres aña laat cu “su idea copia di gobierno.” Esaki ta 
otro evidencia cu AVP ta den su ultimo roseanan; sin vision, 
sin ideanan nobo, sin rumbo, y cu un lider cu awo ta copia 
ideanan bieu di gobierno. 


Entrevista di Secretario di Estado sra. Alexandra van 
Huffelen 
Durante e rueda di prensa cu Secretario di Estado sra. Van 
Huffelen, prensa a haci e siguiente pregunta: Lider di oposi- 
cion Mike Eman “tin e vision” pa bin cu un fondo di inver- 
sion,” asina yama e “verdien model,” enbes di paga bek tur 
e debenan na Hulanda. Kico Secretario di Estado ta pensa di 
esaki? Contesta di sra. Van Huffelen; “Mi no a ricibi informa- 
cion ni scucha nada di esey. Si acaso e gobierno actual bin 
cu un proposicion asina nos lo por analis’e. Pero ami no a 


scucha nada di e plan cu bo a menciona. Pero e plan aki tin 
di haci cu “kwijtschelding” segun mi ta compronde, pero pa 
esaki aworaki sigur no tin espacio.” 


Conclusion di Mike “su plan copia” na Hulanda 
No tin espacio, no lo tin kwijtschelding, no a scucha ni kier 
scucha nada di esaki y no lo tin oportunidad pa un fondo di 
inversion. E mensahe tabata “cla y raspa!” Hulanda sigur no 
a acepta e wega politico di Mike y su delegacion y hamas lo 
lubida con Mike a yama y categorisa Hulanda e tempo di su 
gobernacion. Un gobernacion cu a traha sin un “rekensom,” 
sin un contabilidad apropia, y a laga Aruba na bancarota. 


Ta p’esey keto bay nos gobierno ta na mesa cu Hulanda, 
buscando e caminda pa un interes mas abao pa e debe di 
Covid, y kico tur mas por logra pa bienestar di nos pais. 
Gobierno a demostra di ta trahando cu vision, determina- 
cion, disciplina y sigur durante di e crisis financiero na 2017 
y pandemia na 2020, a demostra liderazgo y determinacion 
pa hiba nos pais den un rumbo di recuperacion. 


Parlamentario Marco Berlis (MEP) 
Secretario Van Huffelen: Plan di inversion 
di Mike Eman no tin espacio na Hulanda 

RESULTADO di experiencianan di Stalking sin IPV 
En total 137 (18.07%) di e respondientenan a contesta cu 
nan a experiencia un of mas forma di Stalking; esey kier men 
cu un di cada 6 respondiente a experiencia un of mas forma 
di Stalking; 


96 (12.66%) di e participantenan a contesta cu nan a experi- 
encia acercamento indesea pa nan ex-partner. 81 (10.69%) 
respondiente a contesta cu nan a yega di experiencia sigui- 
mento indesea pa nan ex-partner. 81 (10.69%) di e respon- 
dientenan a contesta cu nan a yega di ricibi mensahenan 
indesea di un ex-partner. 70 (9.23%) di e respondientenan 
a contesta cu nan a yega di experiencia cu nan ex-partner ta 
para warda riba nan indeseadamente. 


38 (5.01%) di e respondientenan a contesta cu nan 
ex-partner a yega di plama rumornan falso riba nan 29 
(3.83%) di e participantenan a contesta cu un ex-partner a 
causa daño na nan propiedad. 


Conclusion: e forma di Stalking cu e prevalencia mas halto 
tabata “ser acerca indeseadamente”, sigui pa ricibi mensa- 
henan indesea; para warda indesea; plama rumornan falso; 
y esun menos menciona ta “causa daño” na propiedad. 


Ora ta observa e preguntanan miho nos ta ripara cu nan 
por ser dividi den e prome 4 preguntanan cu ta referi na un 
forma di Stalking mas leve, y cu e ultimo 2 forma di Stalking 
ta mas pisa. E forma-nan mas leve a ser menciona mas pa e 
respondientenan cu esunnan mas pisa. 


Frecuencia di Stalking Sin IPV Frecuencia di Stalking sin 
IPV 
E frecuencia di Stalking a ser midi haciendo e proximo 
pregunta: Bo por indica cuanto biaha esaki a pasa? 
1. menos cu un siman 
2. 1-3 biaha pa siman 


3. (Casi) tur dia 
4. Mas cu un biaha pa dia 
Resultado: 
Cien trinta y un respondiente a contesta e pregunta aki: 
E frecuencia mas menciona ta “menos cu un siman (68, 
51.91%), sigui pa ‘1-3 biaha pa un siman’ (31, 23.66%), 
sigui pa “casi tur siman” (21, 16%), sigui pa “mas cu un 
biaha pa siman’ (11, 8.40%). 


Duracion di Stalking Sin IPV 
E duracion di Stalking sin IPV a ser midi cu e siguiente 
pregunta: bo por indica uzando cantidad di luna con largo e 
actonan indesea aki a tuma luga? 


Resultado di Duracion di Stalking Sin IPV: 
Di 137 respondiente, 110 (80.29%) a contesta e pregunta 
aki. Como e cantidad di luna menciona ta core di 1- 120 
luna, a traha 2 grupo: Un grupo cu a experiencia Stalking 
entre un cu 6 luna y un grupo cu a experiencia Stalking di 
7 luna of mas. 


E resultadonan ta lo siguiente: 
< un luna – 6 luna di duracion: 1- 19 respondiente; 7- 12 
luna di duracion: 5 – 12 respondiente; a raporta un periodo 
di Stalking di 18 luna (1 ½) aña; 5 stalkings cu a dura 24 
luna (2 aña); 4 stalkings cu a dura 36 luna (3 aña); 1 stalking 
cu a dura 40 luna (3 aña y 4 luna); 2 caso cu a dura 48 luna 
(4 aña); 1 caso cu a dura 72 luna (6 aña] y 1 caso cu a 
dura 120 luna (10 aña). E periodo mas menciona tabata e 
periode di 1- 6 luna. 


Cua forma di stalking a causa mas miedo (sin IPV) 
E respondientenan mester a scohe 1 comportacion di 
Stalking cu a causa mas miedo. 
>> 


Investigacion Encuanto Violencia Domestico na Aruba 


Capitulo 27 - Comportacion di Stalking Indesea 

For di 641, un total di 117 respondientenan (18.25%) a 
contesta: 36 (30.77%) cu e forma di Stalking cu a causa 
mas miedo ta siguimento indesea, sigui pa mensahenan 
indesea: 27 (23.08%); sigui pa acercamento indesea: 20 
(17.09); sigui pa para warda e victima: 15 (12.82%); sigui pa 
plama rumornan falso: 11 (9.40%) y como ultimo: destruc- 


cion di propiedad: 8 (6.84%). Cantidad cu no a participa: 42 
(35.90%) 


Motibo pa scoge e comportacion di Stalking cu ta causa mas 
miedo, un total di 73 respondiente a skirbi e pakico nan a 
sinti mas miedo. 36 respondiente (49.32%) a skirbi cu sigui- 
mento indesea pa nan ex – casa/pareha a causa mas miedo: 
pasobra: durante e divorcio el a acerca mi of a trata pa nos 
bin hunto atrobe; pasobra el a kita mi siguridad (safety); mi 
no por a laga e cas trankil, pasobra e lo sigui mi. 


Mi tabatin asina hopi miedo cu mi a muda di cas pasobra el a 
menasa mi; mi no tabata sa cua ta su intencion ora e acerca 
mi; e ta fastioso solamente pa pensa cu un hende ta sigui 
bo, pasobra bo no sa kico e ta capaz di haci; el a menasa mi 
cu e lo haci daño si e wak mi so riba caya; pasobra e ta un 
persona violento; e ta sigui mi y e sa cu mi no kier papia cu 
ne; pasobra el a invadi mi privacidad”. 


45% 
OFF 


V I A S T I M A M I S T E R I L I S A M I ' S W E B S I T E & 
S A V E U P T O 4 5 % O F F Y O U R P E T ’ S 
S T E R I L I Z A T I O N C O S T S P L U S G E T A F R E E 
M I C R O C H I P ! 


FREE 
MICROCHIP 
FREE 
MICROCHIP 


sign up now 

Receta 
TIEMPO PREVIO: 10 minutos 
HORA DE COCINAR: 20 minutos 
TIEMPO TOTAL: 30 minutos 
2 SERVICIO 


Ingredientes: 
1/4 taza de mantequilla 
1/2 taza de harina 
2 cucharadas. Cebolla 
2 cucharadas. Zanahoria 
1 taza de caldo de pollo 
1 taza de leche 
3 tazas de agua 
1 cucharadita Polvo de pimienta negra 
1 cucharadita Sal 
1 taza de maíz estilo crema 
1 taza de granos de maíz 
10 mejillones medianos 
2 cucharadas. Guisantes verdes 
1 tallo de tomillo 


Direcciones: 
1. Pon la mantequilla en una sartén caliente. Revuelva hasta 


que la mantequilla se derrita. 
  
2. Agrega la harina y mézclala hasta formar una pasta. 
  
3. Luego agrega la cebolla, la zanahoria, el caldo de pollo, la 
leche y el agua. Revuelva mientras hierve. 
  
4. Agrega un poco de pimienta negra, sal. 
  
5. Continúe agregando maíz estilo crema, granos de maíz, 
mejillones y judías verdes. 
  
6. Revuelva y agregue tomillo cuando esté hervido. 
  
Disfrutar! 


Sopa De Mejillones De Maíz 


Una sopa cremosa y tibia de mejillones de maíz es un plato reconfortante para disfrutar después de un largo día. 
El maíz cremoso con mejillones dulces y salados hace que todo el plato sea satisfactorio tanto para preparar como 
para comer. Una sopa sencilla es abundante, abundante y sabrosa. 

PALABRA di Dios ta relata lo siguiente: Laga tur amar- 
gura, furia, rabia, griteria, calumnia, wordo kita for di boso, 
hunto cu tur malisia. Y sea cariñoso cu otro, misericor- 
dioso, pordonando otro, mescos cu Dios den Cristo tambe 
a pordona boso (Efesionan 4:31-32). 


Ki ora cu boso ta para haci oracion, pordona si boso 
tin algo contra un hende, pa boso Tata cu ta den cielo 
tambe pordona boso, boso transgrecionnan. Ma si boso 
no pordona, boso Tata cu ta den cielo tampoco lo pordona 
boso trangrecionnan (Marco 11:25-26). 


Aspira pa tin pas cu tur hende, y santificacion, sin cual 
ningun hende lo mira Dios. Mira pa ningun hende no keda 
sin alcansa e gracia di Dios, pa ningun rais di amargura 
no spreit y causa problema, y door di esaki hopi wordo 
contamina (Hebreonan 12:14-15) 


Stop di rabia y laga furia para, no consumi, esey ta conduci 
na maldad so. Pasobra hacidornan di maldad lo wordo 
kita afo, ma esnan cu ta spera riba Señor lo hereda e tera 
(Salmo 37:8-9). 


Comprende esaki, mi rumannan stima. Tur hende mester ta 
lihe pa tende, no lihe pa papia, y no lihe pa rabia, pasobra 
rabia di hende, no ta produci husticia di Dios (Santiago 
1:19-20). 


Wak cuanto problema, discusion, violencia, divorcio, hasta 
morto, rabia y falta di pordon por causa. 


Imagina bo, door di emocion y sensualidad, un hobencita 
ta sali na estado, pero despues ta keda proba cu e hoben 
cu a dun’e e yiu no ta para responsabel, pa su hecho 
descabeya, causando cu e hobencita ta rabia y ta tuma e 
decision cu nunca mas e ta pordona, e no kier nada for di 
man di e tata iresponsabel. 


Te asina leu cos a yega, y ta yegando tur dia. Parehanan 
cu tabata den un matrimonio bunita, despues cu diabel 
a tumba nan den tentacion di adulterio, ta bira enemigo 
di otro. Y mas cu esey un ta nenga otro e derecho di wak 
yiu, uzando e yiunan stima como arma di vengansa fisico 
y mental contra otro. 


Division den famia pa motibo di placa y propiedad, ta 
causa cu hende ta prohibi cierto di nan propio famia, pa 
presenta na cas of hasta na nan entiero, asina leu rabia y 


falta di pordon por yega. 


Ruman ta hiba ruman dilanti di hues, y ta purba di tur 
manera di perhudica otro mas tanto cu ta posibel. 


Pa motibo di rabia y falta di pordon, propiedad ta bay perdi, 
pasobra hende ta prefera di venga otro, y hopi biaha pa un 
cos cu ningun di nan a inverti personalmente den dje. Ta 
nan mayornan of antepasadonan a haci esey. 


A keda proba cu rabia y falta di pordon ta aumenta, risico 
pa depresion, atake di curason, diabetes etc., etc., Hopi 
hoben cu ta biba un bida di alteracion constante, den 
discusion, pelea, alcohol, droga, baymento cera, nan mes 
no sa con nan ta daña nan salud. 


P’esey awendia bo ta haya hopi di nan cu tin problema cu 
presion, riñon, curason, pa motibo di e bida cu e enemigo 
tin nan gara den dje, y si nan no arepenti y aparta di e 
cosnan ey, entregando nan bida na Cristo Hesus e conse- 
cuencia lo ta hopi grave pa nan mes. 


No ta pornada e pa palabra di Dios ta bisa, cu si nos no 
pordona (Mateo 6:14-15) Dios tampoco lo pordona nos. 
Tambe e ta bolbe ripiti kico lo pasa cu esnan cu no ta 
pordona di curason (Mateo 18:35) specialmente esnan cu 
no kier laga los y kier sigui cu bida di vengansa. 


Dios tene misericordia. 


Sinceramente, Pastor Marcel Balootje 


Fortaleza pa Famia 


Rabia y falta di pordon no ta cumbini ningun hende 

“You never forget someone who gave you 
so much to remember.” 


Cu Marlon sosega na paz. 


Nos estimado ex-colega y amigo. 


*16-06-1964 - †21-03-2024 
Marl Tjung Angie 


Memory 


IN LOVING 


Aldrich C. 
Irene 
Kevin 
Nanette 
Sharon 
Ulrich 
Reno 
Elsa 
Joyce 
Lara 
Samara 
Nestor 
Johana 
Lisandro 


Nancy 
Giomar 
Calvin 
Aldrich A. 
Nicole 
Marushka 
Richard 
Renzo 
Danilo 
Johnathan 
Indra 
Lisette 
Twyma 
Marvin 


Marleen 
Yorleny 
Daphne 
Mary Ann 
Randall 
Francisco 
Zyndra 
Rafael 
Farrah 
Zuleika 
Hilario 
Rammy 
Oscar 
Dorka 


Juan 
Oddy 
Marylin 
Jhon 
Saskia 
†Ruben 
Levy 
Kenneth 
Curtney 
Charissa 
Aleida 
Suzanne 
Tatiana 
Sue 


Di parti Gerencia, Staﬀ y Ex-Coleganan: 

Blessed is She who has believed that the Lord would fulfill his promises to 
her Luke1:45 Bendishona ta esun cu a kere cu loque Senor a bise lo wordo 
cumpli Lukas 1:45 Y bienaventurada la que creyó, porque se cumplirán las 
cosas que le fueron dichas de parte del Señor 1:45 


Cu un Inmenso Dolor na nos Curazon, Pero Infinitamente Agradecido pa e 
Bendishon di su Guia, Amor, Ehempel di Curashi, Perseverancia, Alegria y 
Fe. Nos ta anuncia Fayecimento Inespera di nos Reina, Angel di Fe y Amor, 
Cu un Curazon Bondadoso di Oro, Un Luz pa tur y Tambe cu su Chispa, 


Un Dama coqueta y Hopi Stima: 
Sra. Jesmine Maria Vrolijk 
Jacobs (Martinez,Granadillo) 


Cariñosamente yama: “Maria, Mami, Mama,Grote Oma, Mi 
Ruman,Tanchie,Tante,Tia, Prima, Kim, Jemien, Jessemientje, Mama Jesmine. 
Mi Amiga di Facebook. 
*6 December 1956 - †16 Maart 2024 


Su Gran Amor y Esposo Stima: Mario”Mai” Ilario Vrolijk 


Su Reinanan y Gran Orguyo, su Yuinan: Zaira Vrolijk 
Shandra Vrolijk y Windy Joung 


Yuinan di Crianza: Zoraima Correa 
Rudleen Correa 


Su Mayor Tesoro y Orguyonan, su Nietonan: Jimmar Cornes 
Zairaey Colmenares 


Tesoro di Su Mayornan, Stima y Honra: 
†Gladis Jacobs y †Carlos Martinez Granados 
†Neris y Flor Granadillo 


Su Segunda Mama, Tanta y Madrina Stima: Reneta Jacobs 


Su Rumannan Stima, Swanan y Cuñanan Stima: Juan ‘Tico” y Alba Ligia 
Jacobs 
Gizet y Danilo Rodriguez 
Francis y Sue Granadillo 
†Leslie y Lisette Granadillo 
Joel Granadillo 
Zulay y Pedro Ras Granadillo 
Zulma y Harold Trapenberg Granadillo 
Jairo Granadillo 


Manera Ruman: Carina Maduro y Famia 
Adaluz Carascal y Famia 
Carmen Zuleta y Famia 
Lilian Kingsale y Famia 


Tantana y Omonan: Reneta Jacobs y Famia 
†Guillermo Jacbos y Famia 
Mirto y Maria Granadillo y Famia 
Omayra Everts Granadillo y Famia 


Su Tata di su nieta: Gregory Colmenares 


Ihanan: Aura Estella Martinez, Rose-anne Jacobs, Luis Carlos Carascal, Luisa 
Cristina Oñate Zuleta, Gisdanya Rodriguez-Salamatin, Shannaya Rodriguez 


Prima y Primonan: 
Lydia Jacobs y Famia, Daniel Jacobs y Famia, †Nelson Jacobs y Famia, 
Carmen Jacobs y Famia, Marina Hernandez y Famia, Adaluz Carrascal y 
Famia, Jorge Rodriguez y Famia, †Jose Rodriguez y Famia, Mabel Rodriguez 


† Guillermo Soto, Johnny Soto y Famia, Henny Soto y Famia, Norma Soto 
y famia, Dirtza Ras Dominguez y Famia, Sonaly Croes Dominguez y Famia, 
Odalys Croes Dominguez y Famia, †Juni Dominguez y Famia, Anuar 
Dominguez y Famia, Marla Thiel Dominguez y Famia, Ruthmila Donata 
Granadillo y Famia, Mirella Granadillo y Famia, Jouraine Granadillo y 
Famia, Franklin Granadillo y Famia, Manuel Salazar y Famia, Rosella Salazar 
y Famia, Guise Salazar y Famia, Valeska Everts y Famia, Ronald Everts y 
Famia, Milton Granadillo y Famia, Michael Granadillo y Famia, Monica 
Granadillo y Famia, Janet Navas y Famia, Wilmer Navas y Famia, Betty 
Maduro Medina y Famia, Gerardo Medina y Famia 


Su Subrina y Subrino cu Lo Stime pa Semper y Nan Famia: 
Gisdanya y Jade Salamatin-Rodriguez, Gisdan y Lisette Rodriguez-Helder, 
Gislaine y Frenzie Boekhoudt-Jacobs, Rose-anne y Roderick Albus-Jacobs, 
Adair Jacobs, Jean y Angelic Trimon y nan Famia, Brandon Trimon, Juan 
Camilo Jacobs, Catalina Castro y Famia, Diego Arango Y Famia, Zulayka 
y Rodlimar Centeno, Zuhaily Ras y Justin de Castro, Luigi Ras y Antonia, 
Naudy y Nina Michel y Fam., Nerissa y Bas Scheepers Michel, Nyleen Michel, 
Angelo y Cinara Franken, Sara Marise Granadillo 


Biagggi Granadillo, Aiden Granadillo, Neries Granadillo 


Sobre subrino y Sobre subrinanan Stima manera Nietonan: 
Jadan Salamatin, Giamaylla Rodriguez, Jadah Salamatin, Shannaya 
Rodriguez, Shannella Rodriguez, Jaylah Salamatin, Jayron Trimon, Kevin 
Trimon y Famia, Zoë Boekhoudt, Rodmar Albus, Zayne Boekhoudt, Roshanne 
Albus, Keisia Querales, Joshua Osman, Rose-Ella Albus, Rodward Albus, 
Hubert Kingsale y Famia, Eugene Kingsale y Famia, Sveny Maduro y Famia, 
Emeline Webb y Famia, Shiara y Riley, Bencho 


Tambe su Prima y Primo nan, Comer y Comper nan y su Iha nan, Amigo nan 
y Bisiña nan Stima. 


Demas Famia: Jacobs, Granados, Martinez, Granadillo, Vrolijk, Rodriguez, 
Salamatin, Trimon, Limonier,Henriquez,Colmenares, Raven,Maduro, Webb, 
Hernandez, Helder, Bislip, Everon, Nadal,Carascal, Martinez, Hernandez, 
Sanchez, Cornes, Reina,Van der Bliek,Tromp,Driksz, Dirks, Zuleta, Nedd, Pinto, 
Brete, Bregita, Pena, Velazquez, Rozenberg,Gei,Marcano,Kelly, Arcaya. 


Su Grupo nan: Famia den Moveshon, Class of 1977, Grupo Ozias. 


Ta invita tur famia, amigo, bisiña, conocirnan, Pa su Despedida y 
Celebración di Bida Entiero 26 di maart 2024 na Kapel di Tanki Leendert, 
Juan Pablo II for di 2:00 pm sigui pa Santana di Noord. 


Anochi di Condolencia lo ta 25 di maart 2024 na Aurora Funeral Home 7:00 
pa 9:00 PM. Misanan na Kapel di Tanki Leendert, Juan Pablo II 
28 maart 2024 dialuna 6:30 Pm, 30 maart 2024 diasabra 6:00 Pm, 31 maart 
2024 diadumingo 9:00 Am 


Como cu e ta Devoto di Divino Nino nos lo companje na color roos, y ta 
desea pa companja nos den color nan alegre pa Celebra su Bida yen di 
Alegria. 


Nos disculpa si den nos momento di tristesa nos por a lubida un ser keri. 


Lagrima y flornan por seca, su recuerdonan y tur loke el 
a haci y significa pa nos, lo keda grabá pa semper den 
nos mente y curason. “Cerca Dios mi alma ta na paz, 
ta di E mi salbacion ta bin” - Salmo 62:1 


Cu profundo tristeza den nos curazon, pero agradecido 
na Señor pa tur locual el a haci y significa pa nos, nos ta 
anuncia cu a bay sosega den brasa di Señor 


Juan Dominico Semeleer 
☼ 21-11-1931 † 20-03-2024 


Casá: Francisca ‘Sira’ Semeleer-Erasmus 


Yuinan: Irena Semeleer (na Hulanda) 
†Meriam Semeleer 
Silvia Semeleer 
Roy y Beatriz Semeleer - Rios 
Jimmy Semeleer 
Jackquelene Semeleer 
Nieto- y Nietanan: 
Giovanni Lew Jen Tai y Nakary Garcia Rondon 
Julissa ‘Lilly’ Croes (na Hulanda) 
Anushka Lew Jen Tai 
Sasha y Karime Chung - Valencia-Montoya 
Sharine Croes (na Hulanda) 
Francis ‘Kimmy’ y Nanoek Chung - Richardson 
Candred ‘Shuby’ Lanoy 
Jarl Falconi (na Hulanda) 
Roger y Jimberlyn Semeleer - Romero 
Jowald Theysen 
Garvin Semeleer 


Bisanieto- y Bisanietanan: Isabel Lew Jen Tai (na 
Hulanda), Zuly Hermanus, Trevor Hermanus, 
Jurian Lanoy, Jayruq Lanoy, Mia-Ava Hermanus, Jazalyn 
Wilson (na Hulanda), 
Jahir Semeleer, Zavian Chung, Jileeny Thijssen (na 
Hulanda), Chloé Semeleer 


Rumannan: 
†Rafael y Maximina Semeleer - Paesch 
†Vicente y †Carmen Semeleer - Madriz 
†Francisco Semeleer 


Subrino- y Subrinanan y nan famia: 
Glenda Vrolijk, Francisco Semeleer, Antonio Semeleer, 
Dominico Semeleer, 
Magaly Zievinger, Rafael Semeleer, Johannus Semeleer, 
Elvis Semeleer, 
Mervin Semeleer, †Alvaro Semeleer y Ricky Semeleer 


Swa- y Cuñanan: 
†Jacobo y †Rufina Erasmus - Boekhoudt y famia 
†Vicente y †Ida Erasmus - Hill y famia 
†Pedrito Erasmus y †Rafaela Croes y famia 
†Juanita Erasmus 
†Ita Erasmus y famia 
†Eligio y Antonia Erasmus y famia 
Annie y Erwin Vis y famia 
Betty y Casin Giel y famia 
Norma Erasmus y famia 


Primo- y Primanan, Comer- y Compernan, Bisiñanan 


Personanan apreciá di cas: Eddy Hermanus, Vanessa 
Rasmussen, Jurina Maduro, Ricky Loont, Sonia Hopmans, 
Christina ‘Tita’ Sterkenburg – Matos 


Ayudantenan di cas: Gloria y Shakira 


Demas famia: Semeleer, Erasmus, Croes, Wilson, 
Thijssen, Lew Jen Tai, Rasmussen, Hermanus, Chung, 
Falconi, Richardson, Valencia-Montoya, Rios, Romero, 
Lanoy, Theysen, Maduro, Garcia-Rondon, Loont, Vrolijk, 
Zievinger, Ruiz, Kelly, Flanegin, 
De Kort, Romano, Figaroa 


Su ex-coleganan di LAGO y miembronan di IOWUA 


Ta invita tur amigo-, amiga- y conocirnan na e acto di 
entiero cual lo tuma lugar Diaranson, 27 di Maart 2024, 
na Misa Santa Anna na Noord. Nos defunto stimá lo 
reposa di 9am pa 11am na Misa Santa Anna, Noord, 
pa despues sigui na su ultimo lugar sosiego na Santana 
Catolico na Noord. 


Nos ta lamenta cu despues di entiero nos no por 
risibi bishita di condolencia na cas y ta pidi disculpa 
si encaso nos por a lubida un of otro famia den nos 
tristeza. 


Bin serka mi tur cu ta cansa y carga y lo mi duna boso 
sosiego eterno – Mateo 11:28 


Cu honda pena pero conforme cu boluntad di Dios nos 
ta anuncia fayecimento di: 


Teofilo Villano Dania 
Cariňosamente yama: “Lo” y “Tatay” 
*29-02-1944 - †19-03-2024 


Na nomber di su: 
Seňora: Ysabel Arias 


Yiunan: Anchie Dania y yiunan 
Richard Dania y yiunan 
Gwendoline Dania y juinan 
Alex Dania 
† Johnny Dania y yiu 
Eduardo Dania y yiu 


Manera yiu: 
Rosa Maria Brito y yiunan 


Rumannan: 
†Aura y †Boei Ras 
Gerarda y †Pancrasio Suarez 
†Teresita Gomez-Dania 
Elvira Dania 
†Swinda Dania 
Rudolf y Sita Dania 
Lourdes y Orlando Villacis 
Erwin y Lucia Dania 
Fabiola Dania 


Mescos ruman: Lienchi Erasmus 


Mama di su yiunan: 
Marcolina Maduro 


Omonan: 
†Hendrik Dania y yiunan 
†Hose Dania y yiunan 
†Nicky Hoek y yiunan 
†Jossy Hoek y yiunan 


Tantanan: 
†Josefa Bakmeyer y yiunan 
Susana Dania y yiunan 


Sobrino y Sobrinanan: 
Jacqueline Ras y yiunan; Edgar Ras y yiui 
Victor Suarez y famia; Soraida Suarez y famia; Harold 
Suarez; 
Mimi y Frank Peňa y yiunan; Magaly Suarez 
Sigmar Maduro y Lennie y yiunan 
Leidimar y Glembert Kock y yiunan; Ghislaine Dania y 
Lyrick 
Koolman y yiunan; Alicia Dania y Josue Hernandez y 
yiunan 


Mescos cu sobrina: 
Dianhdra, Sherwin y Jarred Howell 


Nieto y bisanietonan, Ihanan, comer y compernan, 
primo y primanan, bisiňa stima Irma Kock y famia, amigo 
y amiganan, Staf y personal Huize Marie Stella seccion 
Anglo y Aloe 


Y demas famia: 
Dania, Loefstop, Loopstok, Hoek, Ras, Suarez, Maduro, 
Danje, Villacis, Silvestre, Willems, Bakmeyer, Wout, 
Peňa, Alberts, Robert, Henricus, Desbarida, Helder, 
Kelly, Franken, Werleman, Paesch, Vrolijk, de Lange, 
Kock, Koolman, Croeze, Navas, Leon, Villes, Boekhoudt, 
Dabian, Croes, van der Biezen, Howell y Erasmus 


Demas famia na Corsow: Leito, Montesant, Pieters, Senior 
y Foe 


Ta invita tur amigonan, bisiňanan y conocirnan pa e 
acto di condolencia y entierro cu lo tuma lugar diasabra 
30 di maart 2024 na Aurora Funeral Home. E restonan 
mortal di Teofilo lo ta reposa di 2’or pa 4’or di atardi na 
Aurora Funeral Home. Despues lo sali pa Santana Central 
na Sabana Basora. 


Despues di entierro no ta ricibi bishita di condolencia na 
cas. 


Lo tin un box disponibel na Aurora Funeral Home pa 
donacion pa obranan caricativo. 


